Rafael Nadal

Rafael Nadal Parera (sündinud 3. juunil 1986 Mallorcal Manacoris) on Hispaania tennisist. 

18. augustist 2008 5. juulini 2009 ja 7. juulist 2010 kuni 3. juulini 2011 ja taas alates 21. augustist 2017 on ta ATP edetabelis esikohal.

Noorus 
Nadal sündis Sebastian Nadali ja Ana Maria Parera pojana. Tal on noorem õde Maria Isabel. 

Tema onu Miguel Ángel Nadal on mänginud jalgpalli RCD Mallorca, FC Barcelona ja Hispaania jalgpallikoondise eest.

Tema teine onu Toni Nadal on olnud elukutseline tennisist. Toni õpetas Rafaeli kolmeaastaselt tennist mängima ja on sellest ajast peale tema treener olnud.

Esimene edu saabus 8-aastaselt, kui Rafael võitis Hispaania alla 12-aastaste meistrivõistlused. 12-aastaselt tuli ta juba oma vanuseklassis Hispaania ja Euroopa meistriks. Senikaua oli ta mänginud tennise kõrval ka jalgpalli, aga kuna kahe spordiala harrastamine hakkas segama koolitööd, käskis isa tal valida emma-kumma. Rafael valis tennise.

Kui ta oli 14-aastane, nõudis Hispaania tenniseliit, et Nadal koliks Barcelonasse, kuid treener Toni soovitas sellest loobuda. "Ma ei usu, et heaks tennisistiks saamiseks peab minema Ameerikasse. Seda saab ka kodus teha," ütles ta, ehkki Ameerikasse minekut poisile ei pakutud. Pakkumisest loobumine tähendas, et Nadal hakkas Hispaania tenniseföderatsioonilt vähem toetust saama. Selle asemel tasus poisi isa tema kulud.

Profikarjäär 
Esimese profiturniiri võitis Nadal 15 aasta ja 10 kuu vanuselt, kui ta oli ATP nr 762.

16-aastaselt tõusis ta juba ATP 50 parema mängija sekka.

Suure slämmi turniiridest on Rafael Nadal võitnud 2005–2008 ja 2010–2012 Prantsusmaa lahtised meistrivõistlused, 2008. ja 2010. aasta Wimbledoni turniiri, 2009 esimese hispaanlasena Austraalia lahtised meistrivõistlused ning 2010 USA lahtised meistrivõistlused. 2008. aasta suveolümpiamängudel võitis ta kuldmedali.

Nadal oli Roger Federeri taga maailma teine number rekordilised 160 nädalat, enne kui ta esinumbriks tõusis. Nende omavahelistes kohtumistes juhib Nadal 18:10, sealhulgas suure slämmi turniiride finaalides 6:2. Ükski teine meespaar pole suure slämmi turniiride finaalis kaheksa korda vastamisi olnud.

Eriti võimas on Nadal olnud saviliivaväljakutel, kus ta juuni 2009 seisuga on 27 turniirifinaalist võitnud 25 ja 49 kolme setivõiduni peetavast kohtumisest 48. Seetõttu on teda nimetatud kõigi aegade parimaks tennisistiks saviliivaväljakutel.

Nadal püsis saviliivaväljakutel võitmatuna 2005. aasta aprillist, kui kaotas Valencias toimunud turniiri veerandfinaalis venelasele Igor Andrejevile. Ühtekokku võitis ta 81 mängu järjest. Sel ajal võitis ta 13 turniiri, teiste seas kahel korral Prantsusmaa lahtised meistrivõistlused. Nadali võitude seeria saviliivaväljakutel lõppes 20. mail 2007 Hamburgis toimunud meeste tenniseturniiri finaalis, kus kaotas esimese asetusega Roger Federerile 6:2, 2:6, 0:6.

2008. aasta suveolümpiamängudel alistas Nadal üksikmängus teises ringis Lleyton Hewitti (Austraalia) 6:1, 6:2, kolmandas ringis Igor Andrejevi 6:4, 6:2, veerandfinaalis Jürgen Melzeri (Austria) 6:0, 6:4, poolfinaalis 3. asetusega Novak Đokovići (Serbia) 6:4, 1:6, 6:4 ja finaalis Fernando Gonzáleze (Ecuador) (6:3, 7:6 (7:2), 6:3). Paarismängus osales Nadal koos Tommy Robredoga ja neile anti 6. asetus. Avaringis alistasid nad Rootsi paari Jonas Björkman – Robin Söderling 6:3, 6:3, aga kaotasid teises ringis Austraalia paarile Chris Guccione – Lleyton Hewitt 2:6, 6:7 (5:7).

Nii Wimbledoni tenniseturniiril (2008) kui ka Austraalia lahtistel meistrivõistlustel (2009) oli Nadali vastaseks finaalis Roger Federer ning mõlemal korral oli tarvis mängida viis setti (seisud jäid vastavalt 6:4, 6:4, 6:7 (5:7), 6:7 (8:10), 9:7 ja 7:5, 3:6, 7:6 (7:3), 3:6, 6:2). Austraalia lahtiste meistrivõistluste poolfinaalis püstitas ta Fernando Verdascoga mängides uue turniiri kestusrekordi, kui viiesetine mäng kestis 5 tundi ja 14 minutit ja lõppes 6:7, 6:4, 7:6, 6:7, 6:4.

Rafael Nadali nimel olevad rekordid profitennises 
 Ta on võitnud nii kõik suure slämmi turniirid kui ka olümpiamängud (sama on suutnud Andre Agassi)
 81 võitu järjest ühel pinnakattel (saviliivaväljakutel) (2005 – 21. mai 2007. Eelmine rekord (57) kuulus Guillermo Vilasele aastast 1977
 Võitnud Prantsusmaa lahtised meistrivõistlused esimesel katsel (Mats Wilander on suutnud sama)
 läbi aegade kolmas teismeline, kes jõudnud maailma tennise edetabelis teisele kohale
 kõige rohkem järjestikuseid võite Prantsusmaa lahtistel meistrivõistlustel (4)
 võitnud Prantsusmaa lahtised meistrivõistlused, Wimbledoni ja olümpiamängud samal aastal (2008)
 võitnud teismelisena 16 turniiri (Björn Borg on suutnud sama)
 noorim mees, kes Davise karikavõistluste finaalis on võitnud üksikmängu (18-aastaselt)

Suure slämmi turniirid

Vaata ka 
Tennis 2008. aasta suveolümpiamängudel

Viited

Välislingid 
Koduleht (inglise keeles) (hispaania keeles)
ATP profiil (inglise keeles)

Hispaania tennisistid
Sündinud 1986